olympiske guder
De olympiske guder er de græske guder, som efter Zeus' magtovertagelse (se titaner) bebor bjerget Olympen og hersker over menneskene på Jorden.
Udtrykket findes allerede hos Homer, men gudernes antal og identitet varierede længe derefter. Den athenske tyran Peisistratos indviede i 522 f.v.t. et alter for "de tolv guder" på Athens torv, som snarere var lokale guder; på Parthenons østfrise (430'erne f.v.t.) indtager de tolv guder (siden hen de olympiske) deres plads sammen.
Det er sandsynligt, at tallet tolv er overtaget fra den babyloniske gudekreds. Hos romerne findes den ældste liste over de tolv guder hos digteren Ennius, ca. 200 f.v.t.; den svarer til Parthenonfrisens liste, bortset fra at Dionysos/Bacchus er udskiftet med Hestia/Vesta.